Niftakar qisu lbieraħ meta ftit jiem wara l-elezzjoni tal-2013, il-Gvern Laburista ppreżenta l-ewwel baġit, li kien ukoll l-ewwel vot fil-Parlament tal-leġiżlatura l-ġdida. Kien l-istess baġit li kien ippropona Lawrence Gonzi iżda dan ma kienx għadda meta deputati tiegħu stess ivvutaw kontrih. Il-baġits li segwew kellhom aktar it-timbru Laburista, li daħħal diversi miżuri soċjali biex jgħin lill-familji u jsaħħaħ u jkabbar l-ekonomija. Kien hemm żmien meta l-baġit kien meqjus bħala żmien ta' inċertezza, għax dan kien ikun ifisser aktar miżuri ta' awsterità u inqas flus fil-but. Ilkoll niftakru gvernijiet Nazzjonalisti li kienu jgħollu l-prezzijiet u jdaħħlu taxxi ġodda matul is-sena li ma kinux ikunu msemmija fil-baġit. Dan kien jimpatta b'mod negattiv l-aktar fuq il-familji għaliex bil-mod ta' kif kienu jmexxu l-finanzi gvernijiet Nazzjonalisti, qatt ma stajt verament tippjana b'mod seren is-sena li ġejja. X'differenza mill-mod ta' kif jagħmlu l-affarijiet Edward Scicluna u Joseph Muscat! Tajjeb insemmu li t-tkabbir ekonomiku ma jiġix b'kumbinazzjoni, mhux xi ħaġa naturali li tiġri lil kull pajjiż kif ħaddieħor jipprova jagħti x'jifhem. It-tkabbir ekonomiku ta' Malta hu tliet darbiet aktar minn dak tal-medja Ewropea, u dan kien propju riżultat ta' baġits pjanati u bbażati fuq viżjoni ċara ta' fejn irridu nieħdu lil pajjiżna. Fost l-oħrajn, kulħadd jiftakar ċar il-baġit tas-sena l-oħra, baġit li l-Partit Nazzjonalista kien ikkritah biss għax kien 'twil wisq'. Kien baġit li bħala għan prinċipali kellu li jippremja lil min jaħdem u jagħti inċentivi u benefiċċji soċjali lil min tassew għandu bżonnhom. Dan ħalla l-frott, fejn fil-fatt statistika riċenti turi tnaqqis sostanzjali fin-numru ta' żgħażagħ dipendenti fuq il-benefiċċji soċjali, li niżlu minn 1,200 għal 506. Dan huwa tnaqqis ta' 57%, grazzi wkoll għall-garanzija għaż-żgħażagħ. Din is-sena twettqu 80 miżura aktar meta mqabbel mal-ammont ta' miżuri implimentati fl-2014 u 52 aktar mill-2015. Dan ifisser li matul din is-sena twettqu 73% tal-miżuri, inklużi numru ta' miżuri li l-implimentazzjoni tagħhom hija mifruxa fuq numru ta' snin. Nista' ngħid li kważi l-miżuri kollha ħallew effett pożittiv fuq il-familji, negozji u oqsma oħra tal-ekonomija tagħna. Fost l-oħrajn insemmi miżuri bħal Child Care b'xejn, roħs ta' dawl u ilma, bini ta' skejjel ġodda, żieda fl-istipendji inkluż għal dawk l-istudenti li jirrepetu, tnaqqis ta' waiting lists għal operazzjonijiet, bdejna l-proġett tat-tablets għat-tfal, u għadd ta' investimenti u proġetti infrastrutturali mxerrdin ma' Malta u Għawdex. Dawn il-miżuri kollha ħallew impatt tajjeb ħafna fuq il-familji Maltin u Għawdxin u għalhekk b'ottimiżmu nistenna l-baġit t'għada. Madanakollu nemmen li qatt mhu biżejjed, u jeħtieġ li l-baġit li jmiss ikollu fiċ-ċentru tiegħu l-bżonnijiet ta' nies li ġejjin minn kull faxxa tas-soċjetà. Ta' kuljum nitkellem magħhom u nifhem li għad hemm familji li mhumiex igawdu daqs oħrajn mit-tkabbir ekonomiku. Għad hemm anzjani, pereżempju, li minkejja li dan il-Gvern żied il-pensjoni għall-ewwel darba f' 25 sena, xorta waħda mhumiex ilaħħqu bil-pensjoni. Għad hemm ġenituri li mhumiex ilaħħqu mal-ispejjeż ta' kull xahar u mal-għoli tal-ħajja. Dan il-baġit għandu jaħseb f'dawn in-nies ukoll. Fi kliem ieħor, nistenna li d-dokument tal-baġit jassigura ġustizzja soċjali billi l-ġid jinfirex fuq kulħadd, filwaqt li tkompli tissaħħaħ l-ekonomija ta' pajjiżna. Bħala Gvern Laburista għandna l-obbligu li nkomplu niggvernaw b'kuxjenza soċjali biex kulħadd ikun jista' jgħix b'mod diċenti. Ninsab ċerta li l-baġit 2017 se jkun qed jibni fuq is-suċċessi li nbnew f'din il-leġiżlatura, baġit li jikkonsolida l-ekonomija u jkompli jkattar il-prosperità.